《李大著惠示诗卷次韵首篇为谢献之》
宋代·喻良能

辱赠舂容卷轴新，悬知蚤岁擅诗声。
千林有韵霜风劲，一点无尘霁月清。
细味班香兼宋艳，自惭白俗与元轻。
欲哦恶语赓妍倡，一夜昏花对短檠。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。